ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0481/96 υποβολή: Νικήτας Κακλαμάνης (UPE) προς την Επιτροπή (1 Μαρτίου 1996)

Θέμα: Δήλωση της Επιτροπής για την ελληνοτουρκική κρίση

Σε μεγάλη ημερήσια εφημερίδα των Αθηνών αναφέρονται σε ανταπόκριση του εγκρίτου δημοσιογράφου κ. Δαράτου από τις Βρυξέλλες τα εξής:

Η δήλωση που έκανε την περασμένη Τετάρτη (7.2.1996) η Επιτροπή με την οποία εξέφραζε την «πλήρη αλληλεγγύη της προς την Ελλάδα» κυκλοφόρησε μόνον στα γαλλικά.

Επίσης ενδιαφέρον παρουσιάζει και η αντιμετώπιση του ίδιου θέματος από την Υπηρεσία Τύπου της Ευρωπαϊκής Επιτροπής η οποία δημοσίευσε στο εσωτερικής διανομής δελτίο ξένων τηλεγραφημάτων των ευρωπαϊκών πρακτορείων ειδήσεων ανταπόκριση για τη δήλωση της Ευρωπαϊκής Επιτροπής από το ισπανικό πρακτορείο ειδήσεων Ε.F.E. και όχι από το Α.Π.Ε. Ερωτάται η Επιτροπή:

1. Γιατί η δήλωση δεν κυκλοφόρησε την ίδια μέρα και στα αγγλικά και στα γερμανικά όπως συνηθίζεται;

2. Γιατί η δήλωση που δημοσιεύτηκε στο Αθηναϊκό Πρακτορείο Ειδήσεων στα αγγλικά και τα γαλλικά δεν καταχωρήθηκε σε ένα από τα 3 ή 4 δελτία κοινοτικών τηλεγραφημάτων που κυκλοφορεί κάθε μέρα η Ευρωπαϊκή Επιτροπή;

3. Τί σημαίνει πολιτικά αυτή η περίεργη παράλειψη;

Απάντηση του κ. Santer εξ ονόματος της Επιτροπής (03 Απριλίου 1996)

1. Η δήλωση στην οποία αναφέρεται το Αξιότιμο Μέλος του Κοινοβουλίου εστάλη στα γαλλικά στα πρακτορεία τύπου μόλις εγκρίθηκε, στις 7 Φεβρουαρίου 1996 το βράδυ. Την ίδια ημέρα εστάλη και στους ανταποκριτές του ελληνικού τύπου στις Βρυξέλλες. Την επομένη ήταν διαθέσιμη και σε άλλες γλώσσες στην υπηρεσία εκπροσώπου τύπου της Επιτροπής.

2. Το δελτίο κοινοτικών τηλεγραφημάτων «telexpress» διανέμεται τέσσερις φορές την ημέρα αποκλειστικά για την εσωτερική ενημέρωση της Επιτροπής. Η επιλογή των τηλεγραφημάτων που περιλαμβάνονται σάυτό γίνεται με βάση τα πρακτορεία ειδήσεων που είναι άμεσα συνδεδεμένα (on line) με την υπηρεσία εκπροσώπου τύπου. Η Επιτροπή δεν είναι άμεσα συνδεδεμένη (on line) με το ΑΠΕ.

3. Κατά συνέπεια δεν υπήρξε καμιά παράλειψη εκ μέρους της Επιτροπής όσον αφορά τη δημοσίευση της εν λόγω δήλωσης.
ΓΡΑΠΤΗ ΕΡΩΤΗΣΗ E-0225/96 υποβολή: Angela Sierra Gonzαlez (GUE/NGL), Laura Gonzαlez Αlvarez (GUE/NGL) και Marνa Sornosa Martνnez (GUE/NGL) προς την Επιτροπή (9 Φεβρουαρίου 1996)

Θέμα: Περιβαλλοντικές επιπτώσεις από την κατασκευή της περιφερειακής οδού της Laguna (Τενερίφη)

Στις 2.10.1995 η Επιτροπή απάντησε στην γραπτή ερώτησή μας (Ε-1886/95) ((ΕΕ C 326 της 06.12.1995, σελ. 10. )) που αφορούσε τις περιβαλλοντικές επιπτώσεις από την κατασκευή της περιφερειακής οδού της Laguna.

Στην απάντησή της η Επιτροπή έλεγε ότι «θα απευθυνθεί στις ισπανικές αρχές για να τους ζητήσει να κοινοποιήσουν τις παρατηρήσεις τους».

Δεν νομίζει η Επιτροπή ότι θα πρέπει να ελέγξει επειγόντως, προτού γίνουν ανεπανόρθωτες ζημιές, εάν οι αρχές των Καναρίων εφαρμόζουν σωστά την κοινοτική νομοθεσία για το περιβάλλον;

Έλαβε η Επιτροπή τις πληροφορίες που είχε ζητήσει;

Επιπλέον, μπορεί η Επιτροπή να μας πληροφορήσει εάν τα έργα αυτά λαμβάνουν χρηματοδότηση, οποιασδήποτε μορφής, από τα κοινοτικά ταμεία;

Απάντηση της κας Bjerregaard εξ ονόματος της Επιτροπής (22 Απριλίου 1996)

Η Επιτροπή έχει πράγματι πολλές φορές ζητήσει από τις ισπανικές αρχές πληροφορίες για τα γεγονότα που αναφέρουν τα Αξιότιμα Μέλη του Κοινοβουλίου.

Οι ισπανικές αρχές πρόσφατα διαβίβασαν τις παρατηρήσεις τους. Η Επιτροπή ζήτησε πρόσθετες πληροφορίες, επειδή δεν έκρινε επαρκώς αιτιολογημένη την απάντηση αυτή.

Μόλις φθάσουν οι ζητηθείσες πληροφορίες, η Επιτροπή θα ενημερώσει οπωσδήποτε τα Αξιότιμα Μέλη του Κοινοβουλίου.
ΓΡΑΠΤΗ ΕΡΩΤΗΣΗ E-0151/96 υποβολή: Concepciσ Ferrer (PPE) προς την Επιτροπή (1 Φεβρουαρίου 1996)

Θέμα: Περιφερειακή πολιτική και συνοχή

Στην περίοδο που μεσολάβησε από τα τέλη Ιουλίου έως τις αρχές Σεπτεμβρίου 1995 εγκρίθηκαν, στο πλαίσιο της πρωτοβουλίας LEADER II για την ανάπτυξη της υπαίθρου, 25 προγράμματα χρηματοδοτούμενα από πόρους των διαρθρωτικών ταμείων ΕΓΤΠΕ, ΕΤΠΑ και ΕΚΤ, με το συνολικό ποσό των 613,3 εκατ. Ecu.

Θα μπορούσε η Επιτροπή να μας αναφέρει λεπτομερώς ποιες είναι οι συγκεκριμένες προτάσεις έργων καθώς και τους φορείς που τις υπέβαλαν;

Απάντηση του κ. Fischler εξ ονόματος της Επιτροπής (20 Φεβρουαρίου 1996)

Όπως επισημαίνει το αξιότιμο μέλος του Κοινοβουλίου, η Επιτροπή ενέκρινε με τις αποφάσεις αριθ. 1309/1 έως 1309/17 της 27/07/95 τα περιφερειακά προγράμματα για την εφαρμογή της κοινοτικής πρωτοβουλίας Leader II στις 17 αυτόνομες ισπανικές κοινότητες για την περίοδο από 30ής Οκτωβρίου 1994 έως την 31η Δεκεμβρίου 1999.

Τα χρηματοδοτικά δεδομένα των 17 προγραμμάτων που εγκρίθηκαν (περίοδος 1994-1999) είναι:

(σε εκατομμύρια ecu, στρογγυλά ποσά)

>TABLE>

Πρόκειται για προγράμματα που έχουν καταρτιστεί από τά αρμόδια τμήματα των περιφερειακών διοικήσεων βάσει των προσανατολισμών που περιλαμβάνει η ανακοίνωση προς τα κράτη μέλη 94/C180/12 της 15ης Ιουνίου 1994.

Αφού εγκριθούν τα προγράμματα οι αρμόδιες εθνικές και περιφερειακές αρχές προβαίνουν στην επιλογή των σχεδίων και των δικαιούχων (τοπικές ομάδες δράσης και άλλοι συλλογικοί φορείς) σύμφωνα με αυτά καθ' εαυτά τα κριτήρια της πρωτοβουλίας LEADER (καινοτόμο σχέδιο σε σχέση με τις τοπικές υπάρχουσες συνθήκες, με αποτέλεσμα επιδεικτικού χαρακτήρα για άλλους τοπικούς φορείς και με δυνατότητα μεταφοράς της εμπειρίας που θα προκύψει από αυτό σε άλλες αγροτικές ζώνες).

Η Επιτροπή, που κατά κανόνα δεν παρεμβαίνει πλέον σε αυτήν καθ'εαυτή την επιλογή των τοπικών ομάδων, θα ενημερωθεί εκ των υστέρων για την επιλογή των των τελικών δικαιούχων στο πλαίσιο των επιτροπών παρακολούθησης που πρόκειται να συνεδριάσουν προσεχώς.
ΓΡΑΠΤΗ ΕΡΩΤΗΣΗ E-0404/96 υποβολή: Glenys Kinnock (PSE) προς την Επιτροπή (22 Φεβρουαρίου 1996)

Θέμα: Συμμετοχή των γυναικών στα προγράμματα PHARE και TACIS

Ποιές μεθόδους εφαρμόζει η Επιτροπή για να διασφαλίσει ότι δεν παραβλέπεται το θέμα της συμμετοχής και των δύο φύλων στα προγράμματα FHARE και TACIS; Διαθέτει η Επιτροπή προσωπικό που να ασχολείται ειδικά με τον έλεγχο και την επιβεβαίωση της συμμετοχής των γυναικών σε όλα τα στάδια των εν λόγω προγραμμάτων;

Απάντηση του κ. Van den Broek εξ ονόματος της Επιτροπής (23 Απριλίου 1996)

Υπάρχουν διάφορα σχέδια που αφορούν ειδικότερα τις ανάγκες των γυναικών, τόσο στο πλαίσιο γενικών προγραμμάτων όσο και στο πλαίσιο των προγραμμάτων Lien and Democracy. Ένα συγκεκριμένο παράδειγμα αποτελεί, στο πρόγραμμα του 1995 για τη Ρωσία, η βοήθεια προς τις Ρωσίδες γυναίκες για την προσαρμογή τους στις συνθήκες της αγοράς εργασίας κατά τη μεταβατική περίοδο. Το σχέδιο αυτό, σε συνεργασία με την ομοσπονδία των γυναικών επιχειρηματιών της Ρωσίας, θα κοστίσει 1 εκατ. ECU.

Μετά την ερώτηση του Αξιότιμου Μέλους του Κοινοβουλίου, η Επιτροπή θα εξετάσει το ενδεχόμενο ενσωμάτωσης στα προγράμματα PHARE και TACIS συγκεκριμένων διατάξεων ώστε να δίδεται μεγαλύτερη προσοχή στο θέμα του φύλου. Υπάρχει ήδη ένα εκτεταμένο πρόγραμμα παρακολούθησης του TACIS, και ένα παρόμοιο πρόγραμμα εισάγεται και για το PHARE. Η παρακολούθηση βασίζεται σε σύστημα κατάρτισης εκθέσεων που μπορεί να προσαρμοστεί ώστε να παρουσιάζονται τα εκάστοτε στοιχεία κατανεμημένα ανά φύλο. Θα εξεταστούν οι επιπτώσεις της καθιέρωσης ενός τέτοιου κριτηρίου.
ΓΡΑΠΤΗ ΕΡΩΤΗΣΗ E-0231/96 υποβολή: Αλέξανδρος Αλαβάνος (GUE/NGL) προς την Επιτροπή (9 Φεβρουαρίου 1996)

Θέμα: Επιπτώσεις από την εφαρμογή του ενιαίου νομίσματος

Σύμφωνα με τα συνδικαλιστικά όργανα των Τραπεζών στην Ε.Ε., η προσαρμογή του χρηματοπιστωτικού συστήματος και των επιχειρήσεων στο ενιαίο νόμισμα θα έχει ένα κόστος 8-10 δισ. Ecu, ενώ εκτιμάται ότι η εισαγωγή του ενιαίου νομίσματος θα έχει σαν αποτέλεσμα πάνω από 100.000 τραπεζοϋπάλληλοι να χάσουν τη δουλειά τους.

Ερωτάται η Επιτροπή, εάν έχει υπολογίσει από την πλευρά της αυτό το κόστος και τις επιπτώσεις στην απασχόληση των τραπεζοϋπαλλήλων και αν όχι, εάν πρόκειται να προχωρήσει έγκαιρα σε συγκεκριμένη μελέτη του προβλήματος.

Απάντηση του κ. de Silguy εξ ονόματος της Επιτροπής (1 Μαρτίου 1996)

Η Επιτροπή έχει λάβει γνώση των διαφόρων εκτιμήσεων, που εμφανίζουν ωστόσο σημαντικές αποκλίσεις, σχετικά με το κόστος προσαρμογής των τραπεζών στην καθιέρωση του ενιαίου νομίσματος καθώς και τις επιπτώσεις του στην απασχόληση του τραπεζικού τομέα.

Οι τομεακές επιπτώσεις της Οικονομικής και Νομισματικής Ένωσης εξετάζονται με ιδιαίτερη προσοχή από την Επιτροπή.

Η Επιτροπή έχει επίσης επίγνωση του γεγονότος ότι η Νομισματική Ένωση αναμένεται να οδηγήσει σε σημαντική αύξηση του όγκου των χρηματοπιστωτικών συναλλαγών στην Ευρώπη. Η αύξηση του όγκου των συναλλαγών σε ευρωπαϊκούς τίτλους σε συνδυασμό με την ελκυστικότητα του ευρώ ως αποθεματικού νομίσματος, αναμένεται να συντελέσουν στη δημιουργία ενός ιδιαίτερα ευνοϊκού περιβάλλοντος για την ανάπτυξη του ευρωπαϊκού τραπεζικού τομέα.

Συνεπώς, η Επιτροπή θεωρεί ότι πρέπει να γίνει μία συνολική αξιολόγηση των συνεπειών της καθιέρωσης του ενιαίου νομίσματος. Η Νομισματική Ένωση, επιστεγάζοντας την ενιαία αγορά και στηριζόμενη σε ένα σταθερό μακροοικονομικό πλαίσιο, θα συμβάλει στην επίτευξη ενός έντονου και βιώσιμου ρυθμού οικονομικής ανάπτυξης. Η ανάπτυξη αυτή δεν μπορεί παρά να έχει ευεργετικά αποτελέσματα και στον χρηματοπιστωτικό τομέα στο σύνολό του.
ΓΡΑΠΤΗ ΕΡΩΤΗΣΗ P-0789/96 υποβολή: Freddy Blak (PSE) προς την Επιτροπή (26 Μαρτίου 1996)

Θέμα: Εφαρμογή οδηγιών

Παραμένουν ακόμη αδιευκρίνιστα ορισμένα ζητήματα που αφορούν την εφαρμογή των οδηγιών μέσω των συλλογικών συμβάσεων. Το ποσοστό στο οποίο οι συμβάσεις αυτές καλύπτουν την αγορά εργασίας στη Δανία ανέρχεται εν γένει στο 80 % περίπου, παραμένει όμως ανοικτό το ζήτημα εάν η Επιτροπή θα δεχθεί για ορισμένους τομείς έναν βαθμό κάλυψης που θα ανέρχεται περίπου στο 60%.

Ποιές είναι οι τελικές απόψεις της Επιτροπής για το συγκεκριμένο θέμα; Θα αποδεχθεί τη μεταδοτική επίδραση στην αγορά εργασίας, γεγονός που σημαίνει ότι οι περισσότεροι εργαζόμενοι θα καλύπτονται στην πράξη από μία οδηγία, έστω και αν η οδηγία αυτή εφαρμόζεται μέσω συλλογικών συμβάσεων που καλύπτουν μόνον το 60% της αγοράς εργασίας, ή είναι στενά προσηλωμένη στην αρχή του «erga omnes», γεγονός που καθιστά αναγκαία μία συμπληρωματική νομοθεσία για το υπόλοιπο 40%;

Απάντηση του κ. Flynn εξ ονόματος της Επιτροπής (6 Μαΐου 1996)

Η Επιτροπή εξέφρασε και ανέπτυξε πολλές φορές τη θέση της όσον αφορά τις δυνατότητες για την εφαρμογή των οδηγιών μέσω των συλλογικών συμβάσεων (βλέπε τη συνημμένη απάντηση της Επιτροπής στις γραπτές ερωτήσεις - Ε-2398/94 και Ε-2400/94 ((ΕΕ C 103 της 24.04.1995. )) καθώς και στην απάντηση της προφορικής ερώτησης Η-835/95 της κα Jensen κατά την ώρα των ερωτήσεων στη σύνοδο του Κοινοβουλίου του Νεομβρίου 1995) ((Συζητήσεις του Κοινοβουλίου (Νοέμβριος 1995). )).

Εξάλλου, δεν είναι αρμοδιότητα της Επιτροπής να λαμβάνει θέση πλέον σε τυχαίες καταστάσεις ή καθαρά υποθετικές που αφορούν την έκταση της συμβασιακής κάλυψης στη Δανία.
ΓΡΑΠΤΗ ΕΡΩΤΗΣΗ E-0333/96 υποβολή: Susan Waddington (PSE) προς την Επιτροπή (22 Φεβρουαρίου 1996)

Θέμα: Μετανάστευση

Ο Νόμος περί Μετανάστευσης του Η.Β. προβαίνει σε καταφανείς διακρίσεις εις βάρος των βρετανίδων πολιτών της αλλοδαπής εφόσον δεν αναγνωρίζει γυναίκα ως επικεφαλής νοικοκυριού.

Δεδομένων των διατάξεων του Τίτλου VΙ της Συνθήκης για την Ευρωπαϊκή Ένωση, και ιδιαίτερα του Άρθρου Κ.2.1 το οποίο ορίζει ότι:

«Τα θέματα που απαριθμούνται στο άρθρο Κ.1 εξετάζονται σύμφωνα με τις διατάξεις της Ευρωπαϊκής Σύμβασης για την Προστασία των Δικαιωμάτων του Ανθρώπου και των Θεμελιωδών Ελευθεριών»

και δεδομένου ότι η πολιτική μετανάστευσης περιλαμβάνεται στους τομείς που διέπει το Άρθρο Κ.1 της ΣΕΕ, συμφωνεί η Επιτροπή με την άποψη ότι ο Νόμος περί Μετανάστευσης, ενδεχομένως, αντιβαίνει στους κανόνες της Συνθήκης;

Απάντηση της κ. Gradin εξ ονόματος της Επιτροπής (16 Απριλίου 1996)

Σύμφωνα με τις πληροφορίες που διαθέτει η Επιτροπή, η μετανάστευση των βρετανών πολιτών της αλλοδαπής στο Ηνωμένο Βασίλειο υπόκειται στο ειδικό πρόγραμμα γραπτής εξουσιοδότησης που καθιερώθηκε για πρώτη φορά το 1968 ταυτόχρονα με την καθιέρωση του νόμου περί μετανάστευσης της Κοινοπολιτείας. Το πρόγραμμα αυτό είναι διοικητικό μέτρο που αφορά τις ετήσιες ποσοστώσεις για τους βρετανούς υπηκόους που δεν έχουν δικαίωμα διαμονής. Πράγματι φαίνεται να περιορίζει τον αριθμό των περιπτώσεων στις οποίες μπορούν οι γυναίκες να θεωρηθούν αρχηγοί οικογενείας. Παραδείγματος χάρη φαίνεται ότι οι γυναίκες δεν μπορούν να χαρακτηρισθούν ως αρχηγοί οικογενείας εάν οι εν ζωή σύζυγοι τους δεν είναι βρετανοί υπήκοοι της αλλοδαπής, γεγονός που επηρεάζει επίσης την δυνατότητά τους να υποβάλουν αίτηση εισόδου στο Ηνωμένο Βασίλειο.

Παρόλο που το άρθρο Κ.1 της Συνθήκης για την Ευρωπαϊκή Ένωση αναφέρει ότι η μετανάστευση είναι θέμα κοινού ενδιαφέροντος για τα κράτη μέλη, οι κανόνες στους οποίους αναφέρεται το Αξιότιμο Μέλος του Κοινοβουλίου δεν έχουν καθιερωθεί σύμφωνα με αποφάσεις που έλαβε το Συμβούλιο, αλλά αποτελούν καθαρά εθνικές διατάξεις.
ΓΡΑΠΤΗ ΕΡΩΤΗΣΗ E-0876/96 υποβολή: Clive Needle (PSE) προς την Επιτροπή (17 Απριλίου 1996)

Θέμα: Στόχος 3 και 5β του ΕΚΤ

Υπάρχει κάποια σχέση ανάμεσα στο στόχο 3 και στόχο 5β του Ευρωπαϊκού Κοινωνικού Ταμείου;

Απάντηση του κ. Flynn εξ ονόματος της Επιτροπής (7 Μαΐου 1996)

Οι κανονισμοί των Διαρθρωτικών Ταμείων (ιδιαίτερα ο κανονισμός (ΕΟΚ) αριθ. 2081/93 του Συμβουλίου της 20ής Ιουλίου 1993) ((ΕΕ L 193, 31.7.1993. )) προβλέπει ότι, στο πλαίσιο του άρθρου 123 της συνθήκης ΕΚ, το Ευρωπαϊκό Κοινωνικό Ταμείο (ΕΚΤ) έχει ως αποστολή να συμβάλει κατά προτεραιότητα στην επίτευξη των στόχων Ν 3 και 4 στο σύνολο της Κοινότητας και να προσφέρει τη στήριξή του, μεταξύ άλλων, στην επίτευξη του στόχου 5 β.

Σύμφωνα με τις διατάξεις αυτών των ίδιων κανονισμών, το ΕΚΤ συνεισφέρει μεταξύ άλλων και σύμφωνα με τις συγκεκριμένες διατάξεις οι οποίες το διέπουν, στην επίτευξη του στόχου 3 στο σύνολο της Κοινότητας και, σε συνεργασία, με το Ευρωπαϊκό Ταμείο Προσανατολισμού και Γεωργικών Εγγυήσεων - Τμήμα «προσανατολισμοί» - και το Ευρωπαϊκό Ταμείο Περιφερειακής Ανάπτυξης, στην επίτευξη του στόχου 5β στις εξεταζόμενες περιφέρειες.
ΓΡΑΠΤΗ ΕΡΩΤΗΣΗ E-0482/96 υποβολή: Peter Crampton (PSE) προς την Επιτροπή (1 Μαρτίου 1996)

Θέμα: Πειράματα στον τομέα των καλλυντικών

Σύμφωνα με τις υποχρεώσεις της Επιτροπής που καθορίζονται στις οδηγίες 93/35/ΕΟΚ ((ΕΕ L 151 της 23.06.1993 σελ. 32. )) και 86/609/ΕΟΚ ((ΕΕ L 358 της 18.12.1986 σελ. 1. )) και ενόψει της αδυναμίας της να παράσχει λεπτομερή ανάλυση των πειραμάτων που διεξάγονται σήμερα στην ΕΕ, προτίθεται η Επιτροπή να αναλάβει δράση, εάν ναί, ποιά ακριβώς και πότε συγκεκριμένα για να εξασφαλισθεί η ανάπτυξη και νομική επικύρωση πριν από το 1998 πειραματικών μεθόδων που δεν χρησιμοποιούν ζωντανά ζώα ως ικανοποιητικών εναλλακτικών λύσεων;

Απάντηση της κ. Bonino εξ ονόματος της Επιτροπής (25 Απριλίου 1996)

Η οδηγία 93/35/ΕΟΚ του Συμβουλίου, που τροποποιεί για έκτη φορά την οδηγία περί καλλυντικών, προβλέπει ότι τα κράτη μέλη απαγορεύουν την εμπορεία καλλυντικών προϊόντων που περιέχουν «συστατικά ή συνδυασμούς συστατικών που δοκιμάζονται σε ζώα από την 1η Ιανουαρίου 1998, προκειμένου να τηρηθούν οι απαιτήσεις της παρούσας οδηγίας». Η οδηγία επίσης ορίζει ότι «η Επιτροπή υποβάλλει ετησίως στο Ευρωπαϊκό Κοινοβούλιο και στο Συμβούλιο έκθεση σχετικά με την πρόοδο που σημειώνεται σε θέματα ανάπτυξης, επικύρωσης και νομικής αποδοχής μεθόδων που μπορούν να υποκαταστήσουν τα πειράματα σε ζώα».

Στις 16 Δεκεμβρίου 1994, η Επιτροπή διαβίβασε την ετήσια έκθεσή της για το 1994 στο Κοινοβούλιο και στο Συμβούλιο. Ένα από τα συμπεράσματα είναι ότι λογικά αναμένεται να υπάρξουν στο άμεσο μέλλον και σε αρκετούς συγκεκριμένους κλάδους εναλλακτικές μέθοδοι «in vitro» που θα εξασφαλίζουν βαθμό προστασίας του καταναλωτή ισοδύναμο με τα πειράματα σε ζώα. Επιπλέον, η έκθεση δείχνει ότι σύντομα θα είναι δυνατό να διατίθενται τελικά προϊόντα που θα δοκιμάζονται αποκλειστικά «in vitro» χάρη στη γνώση που υπάρχει για την τοξικότητα των συστατικών.

Η Επιτροπή ετοιμάζει τώρα την έκθεσή της για το 1995, η οποία σύντομα θα εγκριθεί και θα διαβιβαστεί στο Ευρωπαϊκό Κοινοβούλιο και στο Συμβούλιο. Η έκθεση αυτή θα περιέχει τα στοιχεία που μπόρεσε να συλλέξει η Επιτροπή από τα κράτη μέλη, καθώς και πληροφορίες σχετικά με την πρόοδο που έχει επιτευχθεί έως σήμερα και τις προοπτικές για το μέλλον.
ΓΡΑΠΤΗ ΕΡΩΤΗΣΗ E-0134/96 υποβολή: Honσrio Novo (GUE/NGL) προς την Επιτροπή (1 Φεβρουαρίου 1996)

Θέμα: Μελέτη περιβαλλοντικής επίπτωσης του αυτοκινητοδρόμου IPI μεταξύ Freixo και Carvalhos

Η Επίτροπος κ. Bjenegard, απαντώντας στις 21 Σεπτεμβρίου 1995 στις γραπτές ερωτήσεις μου 2804/94 ((ΕΕ C 139 της 05.06.1995, σελ. 32. )) και 1861/95 ((ΕΕ C 311 της 22.11.1995, σελ. 19. )), δήλωνε ότι η Επιτροπή μετά την εξέταση των παρατηρήσεων που είχαν υποβάλει οι πορτογαλικές αρχές έκρινε ότι χρειαζόταν «περισσότερες πληροφορίες σχετικά με το θέμα». Για τον λόγο αυτό η Επιτροπή είχε «απευθυνθεί εκ νέου προς τις πορτογαλικές αρχές».

Έλαβε μήπως η Επιτροπή συμπληρωματικές πληροφορίες σχετικά με ενδεχόμενη παράβαση της οδηγίας 85/337/ΕΟΚ ((ΕΕ C 175 της 05.07.1985, σελ. 40. )) κατά τη διεξαγωγή μελέτης περιβαλλοντικών επιπτώσεων για τα έργα του αυτοκινητοδρόμου IP1 μεταξύ Freixo και Carvalhos; εάν ναί, είναι ικανοποιητικές; εάν όχι, τι προτίθεται να πράξει;

Απάντηση της κας Bjerregaard εξ ονόματος της Επιτροπής (19 Απριλίου 1996)

Η Επιτροπή παραπέμπει το Αξιότιμο Μέλος του Κοινοβουλίου στην απάντηση που έδωσε στις γραπτές ερωτήσεις του Ε-2804/94 ((ΕΕ C 139, 5.6.1995. )) και Ε-1861/95 ((EE C 311, 22.11.1995. )), στις οποίες δήλωσε ότι εξέτασε τις παρατηρήσεις που διαβίβασαν οι πορτογαλικές αρχές και πιστεύει ότι «χρειάζονται περισσότερες πληροφορίες».

Πράγματι, αποκαταστάθηκε επαφή με τις πορτογαλικές αρχές και η Επιτροπή έλαβε πρόσθετες πληροφορίες οι οποίες, μετά από εξέταση και αξιολόγηση, κρίθηκαν ανεπαρκείς.

Κατά συνέπεια, και αφού ζήτησε περαιτέρω από τις πορτογαλικές αρχές αναλυτικότερες πληροφορίες (Φεβρουάριος 1996), χωρίς μέχρι στιγμής να τις έχει λάβει, η Επιτροπή λυπείται που δεν υπάρχει δυνατότητα να δόσει οριστική απάντηση στην ανωτέρω γραπτή ερώτηση.

Η Επιτροπή ευρίσκεται πλέον σε απευθείας επαφή με τις πορτογαλικές αρχές για να επιλύσει το ζήτημα, οπότε θα ενημερώσει το Αξιότιμο Μέλος μόλις λάβει τις ζητηθείσες πληροφορίες.
ΓΡΑΠΤΗ ΕΡΩΤΗΣΗ E-0672/96 υποβολή: Charles Goerens (ELDR) προς την Επιτροπή (15 Μαρτίου 1996)

Θέμα: Σύσταση μιας συμβουλευτικής επιτροπής για τα δάση

Κατά τη διάρκεια δημόσιας ακρόασης που διοργάνωσε η Επιτροπή Γεωργίας του Ευρωπαϊκού Κοινοβουλίου στις 16 Οκτωβρίου 1995, ο αρμόδιος για τη γεωργία Επίτροπος, κ. Fischler, εξήγγειλε με ανακοίνωσή του την επικείμενη σύσταση μιας συμβουλευτικής επιτροπής «δάση» στο πλαίσιο της Επιτροπής.

Μπορεί η Επιτροπή να μας διευκρινίσει το χρονοδιάγραμμα της ίδρυσης αυτής της επιτροπής;

Απάντηση της κας Fischler εξ ονόματος της Επιτροπής (2 Απριλίου 1996)

Η Επιτροπή είναι σε θέση να επιβεβαιώσει ότι αντιμετωπίζει, στο πλαίσιο της μεταρρύθμισης των γεωργικών συμβουλευτικών επιτροπών, η οποία εγγράφεται στο πρόγραμμα εργασίας της για το 1996, τη δημιουργία μιας συμβουλευτικής επιτροπής δασών.
ΓΡΑΠΤΗ ΕΡΩΤΗΣΗ E-0560/96 υποβολή: Mary Banotti (PPE) προς την Επιτροπή (11 Μαρτίου 1996)

Θέμα: Έρευνα για τους κινδύνους από τις ακτινοβολίες

Στην εισαγωγή του προγράμματος εργασίας για την ασφάλεια από την πυρηνική σχάση αναφέρει ότι «Η βελτίωση της προστασίας του ανθρώπου και του περιβάλλοντος από τις ακτινοβολίες θα επιτευχθεί με έρευνα της οποίας στόχος θα είναι η καλύτερη κατανόηση των μηχανισμών ακτινοβόλησης ώστε να υπολογισθούν καλύτερα οι κίνδυνοι που συνεπάγεται η έκθεση σε χαμηλές δόσεις...»

Θα μπορούσε η Επιτροπή να εξηγήσει για ποιό λόγο δεν χρηματοδοτείται η έρευνα σχετικά με τα ανθρώπινα κύτταρα και το βασικό μηχανισμό της γονιδιωματικής αστάθειας, που απαιτεί χαμηλές δόσεις ακτινοβολίας, ενώ δαπανώνται μεγάλα ποσά από τους δημόσιους πόρους για την έρευνα σε αρουραίους; Η τελευταία αυτή είναι άσχετη με τη νόσο του καρκίνου στον άνθρωπο και βεβαίως ουδόλως προσφέρεται για τον ποσοτικό υπολογισμό των κινδύνων, δεδομένων των γενετικών και περιβαλλοντικών διαφορών, καθώς και των διαφορών σε ό, τι αφορά τη μέγιστη διάρκεια ζωής, μεταξύ των αρουραίων του εργαστηρίου και του ανθρώπου.

Με ποιό τρόπο η Επιτροπή επιλέγει τους συμβούλους της και ποιός αποφασίζει ποιές δράσεις έρευνας είναι ενδεδειγμένες και ποιές όχι;

Απάντηση της κυρίας Cresson εξ ονόματος της Επιτροπής (11 Απριλίου 1996)

Η έρευνα για τα ανθρώπινα κύτταρα καλύπτεται επαρκέστατα από τους ερευνητικούς τομείς ακτινοπροστασίας του προγράμματος ασφάλειας της πυρηνικής σχάσης, ιδίως τους τομείς που ασχολούνται με την αποκατάσταση του δεοξυριβονουκλεϊνικού οξέως (DΝΑ) και σε μικρότερο βαθμό με προβλήματα ογκογένεσης λόγω ακτινοβολίας. Η αστάθεια του γονιδιόματος αναφέρεται στα πληροφοριακά δελτία του προγράμματος ασφάλειας για την τεχνική σχάση ως τομέας προτεραιότητας για συντονισμένες δράσεις. Για τη μελέτη των πρώϊμων συμβάντων λόγω έκθεσης σε καρκινογόνο ακτινοβολία χρησιμοποιούνται προσεκτικά επιλεγμένα ζωϊκά μοντέλα δεδομένου ότι η βασική καρκινογενετική διαδικασία αφορά στο επίπεδο του οργανισμού και όχι στο κυτταρικό επίπεδο.

Κατά την προπαρασκευή του προγράμματος πλαισίου 1994 - 1998 των διαδικασιών της ΕΚΑΕ στον τομέα της έρευνας και της τεχνολογικής ανάπτυξης ((ΕΕ L 115, 6.5.1994. )) ελήφθησαν συμβουλές όσον αφορά την επιλογή των προτεραιοτήτων κυρίως από σημαντικούς, διεθνώς αναγνωρισμένους, επιστήμονες που συμμετέχουν ενεργώς στην έρευνα για την ακτινοπροστασία καθώς και από τα μέλη της Συμβουλευτικής Επιτροπής για τη Διαχείριση και το Συντονισμό (CGC) στον τομέα της ακτινοπροστασίας.
ΓΡΑΠΤΗ ΕΡΩΤΗΣΗ E-0883/96 υποβολή: Νικήτας Κακλαμάνης (UPE) προς την Επιτροπή (17 Απριλίου 1996)

Θέμα: Δημοσκοπήσεις

Στην Ελλάδα τον τελευταίο χρόνο βρισκόμαστε μπροστά στο φαινόμενο των πολλαπλών πολιτικών δημοσκοπήσεων μετά από εντολή κομμάτων ή εφημερίδων.

Το περίεργο είναι ότι οι δημοσκοπήσεις οι οποίες γίνονται το ίδιο χρονικό διάστημα δίνουν τελείως αντιφατικά συμπεράσματα με αποτέλεσμα την πλήρη σύγχυση των πολιτών και την καθοδήγησή τους στην αναγκαιότητα διατήρησης του δικομματικού σκηνικού.

Παρακαλώ όπως με ενημερώσετε:

1) Τί ισχύει από άποψη νομοθεσίας στις χώρες μέλη της Ε.Ε.

2) Αν υπάρχει οδηγία ευρωπαϊκή που να καθορίζει πότε, πώς και κυρίως ποιές προϋποθέσεις πρέπει να τηρούνται από τις εταιρίες δημοσκοπήσεων, ώστε τα αποτελέσματα της έρευνάς τους να θεωρούνται έγκυρα.

3) Αν αποδειχθεί ότι μία εταιρία δημοσκοπήσεων εσκεμμένα ανακοινώνει λανθασμένα αποτελέσματα, τα κόμματα που πλήττονται ή οι πολίτες που θεωρούν τον εαυτό τους θιγόμενο δικαιούνται να προσφύγουν είτε στην Επιτροπή Αναφορών του Ε.Κ. είτε στο Ευρωπαϊκό Δικαστήριο;

Απάντηση του κ. Oreja εξ ονόματος της Επιτροπής (22 Μαΐου 1996)

Το αντικείμενο της ερώτησης δεν είναι της αρμοδιότητας της Επιτροπής η οποία δυστυχώς δε διαθέτει τη ζητούμενη πληροφορία.
ΓΡΑΠΤΗ ΕΡΩΤΗΣΗ E-0422/96 υποβολή: Jesϊs Cabezσn Alonso (PSE) και Juan Colino Salamanca (PSE) προς την Επιτροπή (29 Φεβρουαρίου 1996)

Θέμα: Η γεωργία και η συμφωνία με το Μαρόκο

Διαθέτει η Επιτροπή κάποια μελέτη, στην οποία να διατυπώνονται συμπεράσματα σχετικά με τις πιθανές συνέπειες για την κοινοτική γεωργία από την πρόσφατη Συμφωνία Σύνδεσης με το Μαρόκο, στην οποία προβλέπονται ορισμένες παραχωρήσεις προς την χώρα αυτήν, όσον αφορά μερικά αγροτικά προϊόντα;

Απάντηση του κ. Fischler εξ ονόματος της Επιτροπής (27 Μαρτίου 1996)

Η Επιτροπή υπολόγισε τις επιπτώσεις της νέας συμφωνίας σύνδεσης με το Μαρόκο στην κοινοτική γεωργία, σχετικά με τις παραχωρήσεις που έχει χορηγήσει η Κοινότητα καθώς και με το αντάλλαγμα το οποίο παραχώρησε το Μαρόκο.

Ωστόσο στη μελέτη που αφορά αποκλειστικά το γεωργικό τομέα στην οποία αναφέρονται τα Αξιότιμα Μέλη του Κοινοβουλίου περιλαμβάνεται μόνο ένα μέρος των επιπτώσεων της εν λόγω συμφωνίας στην κοινοτική αγορά. Όμως, δεδομένου του αριθμού των σχετικών προϊόντων καθώς και των αποτελεσμάτων συνεργίας που μπορούν να προκύψουν από την εφαρμογή της εν λόγω συμφωνίας, είναι αναγκαία η αξιολόγηση των επιπτώσεων της συμφωνίας αυτής στο σύνολο της (βιομηχανικός και γεωργικός τομέας).

Όσον αφορά ειδικότερα τις αμοιβαίες γεωργικές παραχωρήσεις που χορηγούνται και από τα δύο μέρη στην νέα αυτή συμφωνία με το Μαρόκο, η Επιτροπή καθώς και το Συμβούλιο εκτιμούν ότι είναι ισορροπημένες. Μία οριακή αύξηση του ανταγωνισμού όσον αφορά την κοινοτική γεωργική παραγωγή είναι πιθανή, αλλά αντισταθμίζεται σε μεγάλο βαθμό λόγω, ιδίως, των αμοιβαίων παραχωρήσεων, που επιτρέπουν τη διατήρηση των παραδοσιακών εξαγωγών κοινοτικών γεωργικών προϊόντων στο Μαρόκο.